FI Euroopan unionin virallinen lehti L 92/13

KOMISSION ASETUS (EY) N:o 373/2007,

annettu 2 päivänä huhtikuuta 2007,

neuvoston asetuksessa (EY) N:o 1782/2003 säädetyn tilatukijärjestelmän täytäntöönpanoa koskevista yksityiskohtaisista säännöistä annetun asetuksen (EY) N:o 795/2004 muuttamisesta ja oikaisemisesta

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä sekä asetusten (ETY) N:o 2019/93, (EY) N:o 1452/2001, (EY) N:o 1453/2001, (EY) N:o 1454/2001, (EY) N:o 1868/94, (EY) N:o 1251/1999, (EY) N:o 1254/1999, (EY) N:o 1673/2000, (ETY) N:o 2358/71 ja (EY) N:o 2529/2001 muuttamisesta 29 päivänä syyskuuta 2003 annetun neuvoston asetuksen (EY) N:o 1782/2003 (1) ja erityisesti sen 60 artiklan 2 kohdan sekä 145 artiklan c ja d alakohdan,

sekä katsoo seuraavaa:

(1) Komission asetuksessa (EY) N:o 795/2004 (2) otetaan käyttöön tilatukijärjestelmän täytäntöönpanoa koskevat säännöt vuodesta 2005. Kyseisen järjestelmän hallinnollisesta ja operatiivisesta täytäntöönpanosta jäsenvaltioiden tasolla saatu kokemus on osoittanut, että toisaalta tarvitaan lisää yksityiskohtaisia sääntöjä ja toisaalta voimassa olevia sääntöjä olisi selkiytettävä ja mukautettava.

(2) Sokeriruokoa viljellään viljelyalalla vähintään viisi vuotta, ja siitä saadaan useita satoja, joten sen voitaisiin katsoa olevan pysyvä kasvi. Asetuksen (EY) N:o 1782/2003 44 artiklan 2 kohdan mukaisesti pinta-alat, joilla viljellään pysyviä kasveja, eivät ole yleensä oikeutettuja tukioikeuksien aktivointiin. Asetuksen (EY) N:o 795/2004 3 b artiklan 2 kohdassa säädetään kuitenkin pysyvien kasvien tukioikeudesta tilatukijärjestelmässä edellyttäen, että pinta-alasta on tehty asetuksen (EY) N:o 1782/2003 88 artiklassa säädetty energiakasvien tukea koskeva hakemus.

(3) Asetuksessa (EY) N:o 1782/2003, sellaisena kuin se on muutettuna neuvoston asetuksella (EY) N:o 319/2006 (3), vahvistetaan sokerijuurikkaan, sokeriruo’on ja juurisikurin tuen tuotannosta irrottamista ja tilatukijärjestelmään sisällyttämistä koskevat säännöt. Sen vuoksi pinta-alojen, joilla viljellään kyseisiä kasveja, olisi oltava tukikelpoisia ilman, että niiden osalta edellytetään energiakasvijärjestelmän mukaista hakemusta. On aiheellista sulkea sokerijuurikas asetuksen (EY) N:o 795/2004 2 artiklassa olevan pysyvien kasvien määritelmän ulkopuolelle ja lisätä se niiden kasvien luetteloon, jotka katsotaan monivuotisiksi kasveiksi asetuksen (EY) N:o 1782/2003 III osaston soveltamiseksi.

(4) Asetuksen (EY) N:o 1782/2003 52 artiklan mukaisesti hampun tuotanto muuhun tarkoitukseen kuin kuiduntuotantoon on tilatukijärjestelmän mukaisesti sallittua maan käyttöä 1 päivästä tammikuuta 2007 alkaen. Tukien myöntämisen edellytyksenä olisi oltava tiettyjen lajikkeiden varmennettujen siementen käyttö. Sen vuoksi asetuksen (EY) N:o 795/2004 29 artiklaa olisi mukautettava.

(5) Asetuksen (EY) N:o 795/2004 30 artiklan 5 kohdan, jossa vahvistetaan jäsenvaltioiden velvollisuus toteuttaa tarvittavat toimenpiteet asetuksen (EY) N:o 1782/2003 29 artiklan soveltamiseksi tuottajiin, jotka keinotekoisesti saavat aikaan edellytykset maataloustoimintaa koskevan vähimmäisvaatimuksen noudattamiseksi, vaikka heidän nautayksiköidensä lukumäärä on osan vuotta epätavallisen alhainen, sanamuodossa on virhe. Velvollisuutta olisi sovellettava, jos poikkeama viittaa nautayksiköiden suureen määrään. Sen vuoksi kyseinen säännös olisi oikaistava.

(6) Asetuksen (EY) N:o 795/2004 liitteessä II vahvistetaan asetuksen (EY) N:o 1782/2003 60 artiklan 2 kohdassa tarkoitettu keskimääräinen hehtaarimäärä asianomaisen jäsenvaltion komissiolle ilmoittamien tietojen perusteella. Malta ja Slovenia ovat toimittaneet asianomaiset tiedot. Sen vuoksi on aiheellista vahvistaa hehtaarimäärä myös kyseisten jäsenvaltioiden osalta.

(7) Koska sokerijuurikkaan, sokeriruo’on ja juurisikurin sisällyttämistä tilatukijärjestelmään sovelletaan 1 päivästä tammikuuta 2006, on aiheellista säätää, että sokerijuurikkaan pinta-alojen tukikelpoisuutta tilatukijärjestelmässä koskevaa muutettua säännöstä sovelletaan takautuvasti kyseisestä päivästä.

(8) Koska asetuksessa (EY) N:o 795/2004 otetaan käyttöön tilatukijärjestelmän täytäntöönpanoa koskevat säännöt 1 päivästä tammikuuta 2005, 30 artiklan 5 kohtaa koskevaa oikaisua olisi sovellettava kyseisestä päivästä.

(9) Sen vuoksi asetusta (EY) N:o 795/2004 olisi muutettava, ja se olisi oikaistava.

(10) Tässä asetuksessa säädetyt toimenpiteet ovat suorien tukien hallintokomitean lausunnon mukaiset,

ON ANTANUT TÄMÄN ASETUKSEN:

1 artikla

Muutetaan asetus (EY) N:o 795/2004 seuraavasti:

1) Lisätään 2 artiklan d alakohdassa olevaan taulukkoon rivi seuraavasti: ”1212 99 20 sokeriruoko”

2) Korvataan 29 artiklan toinen virke seuraavasti: ”Siemenet on varmennettava neuvoston direktiivin 2002/57/EY (4) ja erityisesti sen 12 artiklan mukaisesti.

3) Korvataan 30 artiklan 5 kohta seuraavasti: ”5. Jäsenvaltioiden on toteutettava tarvittavat toimenpiteet asetuksen (EY) N:o 1782/2003 29 artiklan soveltamiseksi tuottajiin, jotka keinotekoisesti saavat aikaan edellytykset maataloustoimintaa koskevan vähimmäisvaatimuksen noudattamiseksi, vaikka heidän nautayksiköidensä lukumäärä on osan vuotta epätavallisen korkea.”

4) Korvataan liite II tämän asetuksen liitteellä.

2 artikla

Tämä asetus tulee voimaan päivänä, jona se julkaistaan Euroopan unionin virallisessa lehdessä.

Asetuksen 1 artiklan 1 kohtaa sovelletaan 1 päivästä tammikuuta 2006.

Asetuksen 1 artiklan 2 kohtaa sovelletaan 1 päivästä tammikuuta 2007.

Asetuksen 1 artiklan 3 kohtaa sovelletaan 1 päivästä tammikuuta 2005.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 2 päivänä huhtikuuta 2007. Komission puolesta Mariann FISCHER BOEL Komission jäsen

(1) EUVL L 270, 21.10.2003, s. 1. Asetus sellaisena kuin se on viimeksi muutettuna asetuksella (EY) N:o 2013/2006 (EUVL L 384, 29.12.2006, s. 13).

(2) EUVL L 141, 30.4.2004, s. 1. Asetus sellaisena kuin se on viimeksi muutettuna asetuksella (EY) N:o 1291/2006 (EUVL L 236, 31.8.2006, s. 20).

(3) EUVL L 58, 28.2.2006, s. 32.

(4) EYVL L 193, 20.7.2002, s. 74.”